টেকনাফ উপজেলা সীমান্তে গত ৬ মাসে ৪৫ হাজার ইয়াবাসহ ৩০ জনকে আটক করেছে সীমান্ত রক্ষী বর্ডার গার্ড বাংলাদেশ (বিজিবি)। ইয়াবা পাচার ও ব্যবসা তুলনামূলক অনেক বেশি বলে মনে করছেন সচেতনমহল। দিন দিন ইয়াবা পাচার ও বিক্রি তুলনামূলকভাবে বেড়েই চলছে। আইনপ্রয়োগকারী সংস্থার হাতে পাচারকারীরা আটক হলেও ৩ মাস বা তার চেয়ে কম সময় জেলে থেকে আইনের ফাঁক-ফোকর দিয়ে বেরিয়ে পুনরায় ইয়াবা পাচার করতে পারলেই ক্ষতি পুষিয়ে নেয়। তাই জেল তাদের জন্য কিছুই না। এ ধারণা মাথায় এনে টেকনাফে ইয়াবা ব্যবসা জমজমাট হয়ে উঠেছে সর্বত্র।  তাছাড়া ইয়াবা বাংলাদেশে বিরাট ব্যাধি হিসেবে আকার ধারণ করলেও ইয়াবা সংক্রান্ত নির্দিষ্ট কোন আইন না থাকায় সহজে পার পেয়ে যাচ্ছে প্রকৃত ব্যবসায়ী ও গডফাদাররা। বিশেষ করে বাংলাদেশ-মায়ানমারের কয়েকটি শক্তিশালি সিন্ডিকেট সীমান্তে মাদক, ঔষধ সহ অবৈধপন্য যাতায়াত হচ্ছে। এ অবৈধ কাজে ব্যবহৃত হচ্ছে নারী, কিশোরসহ বিভিন্ন শ্রেণী-পেশার মানুষ।   টেকনাফ পৌরসভা, হোয়াইক্যং, হ্নীলা, সদর, সাবরাং ইউনিয়নের সীমান্ত পয়েন্টের অঘোষিত ঘাট, ট্রানজিট পয়েন্ট, স্থল বন্দর ও করিডোরে হাজারো রোহিঙ্গা নাগরিক বৈধ-অবৈধ ভাবে অনুপ্রবেশ করে থাকে। এরা  কৌশলে ইয়াবাসহ বিভিন্ন নেশাজাতীয় দ্রব্য নিয়ে আসছে। প্রশাসন মাদকসহ গুটি কয়েক পাচারকারীকে আটক করলেও আসল গডফাদাররা থেকে যাচেছ ধরা ছোয়ার বাইরে। অতি লোভে স্বল্প সময়ে কোটিপতির আশায় সিন্ডিকেট গুলো দেশের বিভিন্ন স্থানে পাচার করছে ইয়াবা। মাদক প্রতিরোধে প্রশাসন যতই কৌশল অবলম্বন করছে, ব্যবসায়িরা ততই পাচারে নিত্য-নতুন কৌশল পাল্টাচ্ছে। মাদক ইয়াবা পাচারে ব্যবহার করা হচেছ সাধারন নারী-পুরুষ, কিশোর, বৃদ্ধ, চালক-হেলপার, বেকার ও রোহিঙ্গা যুবক-যুবতীদের। পাচারের নতুন কৌশল হিসেবে বায়ু পথ, গোপন অঙ্গ, পেঁপে, খোদাই কাঠ, পন্য বোঝাই  ট্রাক, জুতা, মিষ্টির প্যাকেট, লাউ-কুমড়া ও ভিআইপি নামী-দামী গাড়ী ব্যবহার করে থাকে। এ ছাড়া পাশ্ববর্তী রাষ্ট্র ভারতের নিত্য নতুন নামি-দামী নাম্বার বিহীন মোটর সাইকেল ব্যবহার ব্যাপক হারে বেড়ে গেছে। ইয়াবা পাচারে শতভাগ ব্যবহার হচ্ছে এ মোটর সাইকেল।  বিজিবি তথ্যসূত্রে জানা যায়, টেকনাফস্থ ৪২ ব্যাটলিয়ন বর্ডার গার্ড বাংলাদেশ (বিজিবি) জওয়ানরা চলতি বছরের জানুয়ারী থেকে জুনের ৭ তারিখ পর্যন্ত বিভিন্ন স্থান থেকে দেশের অন্যান্য এলাকায় পাচার কালে মায়ানমার থেকে আসা প্রায় ৪২ হাজার ৪১৯ পিচ ইয়াবাসহ ২৭ জন পাচারকারীকে আটক  করেছে। এর মধ্যে জানুয়ারী মাসে ৩৬০ পিচ, ফেব্রয়ারী মাসে ৪ হাজার ৪৩ পিচ সহ ৯ জন আটক, মার্চে ৬ হাজার ১৭৪ পিচ ৪ জন আটক, এপ্রিল মাসে ১৩ হাজার ৭৮৭ পিচ সহ ২ জন আটক, মে মাসে ১৭ হাজার ৭৯১ পিচ ১১ জন আটক ও সর্বশেষ জুন মাসে প্রায় ৩ হাজার পিচ ইয়াবাসহ ৫ জন আটক হয়েছে। আটককৃতরা হচ্ছে, মোঃ হানিফ (১৮), আয়াত উল্লাহ (২৫), আবদুর রশিদ (২৫), হাশেম উল্লাহ (২০), শামশুল আলম (২৪), নুর জালাল (২৬), মোঃ আজাদ (২৫), আবদুল মুমিন (২৬), ইমাম হোসেন (২২), মোঃ নজির (২১), মোঃ ইউনুছ (২০), নুরুল হক (৪২), কেফায়েত উল্লাহ (২০), মোছাম্মৎ লাকী আক্তার,  মোঃ জোবাইর (২০), মোঃ ইসমাইল (২০), হাবিবুর রহমান (২০), কবির মোল্লা (৩৫), রেজাউল করিম (২৭), আবুল কাশেম (২০), কামাল উদ্দিন, মোঃ ওয়ারিছ (২০), মোঃ রুনু (২৫), মোঃ শাহআলম (২৮), মোঃ হারুন (২৬), আবু তাহের (৫০), শহিদুল ইসলাম (২৩)। উল্লেখ্য যে, গত বছরের জানুয়ারী হতে ৫ নভেম্বর পর্যন্ত ৪০ হাজার ইয়াবাসহ ৫৪ জনকে আটক করে আইন প্রয়োগকারী সংস্থা। সে তুলনায় দেখা যায় এবছরে ইয়াবা পাচার এবং ব্যবসা তুলনামূলকভাবে বেড়েছে। দিন দিন ইয়াবা ব্যবসা ও পাচার বাড়লেও সে তুলনায় আটক হচ্ছে কম। ইয়াবাসহ আটককৃতরা জিজ্ঞাসাবাদে নানান তথ্য দিলেও  প্রশাসনের ভূমিকা রহস্যময়। বর্তমানে একের পর এক ইয়াবার ছোট-বড় চালান জব্দ হলেও ইয়াবা ব্যবসা থেমে নেই, পুরোদমে ব্যবসায়ীরা চালিয়ে যাচেছ। এ ইয়াবা ব্যবসা প্রতিরোধে প্রশাসনের ভূমিকা পর্যাপ্ত বলে মনে হচ্ছে না। তার পরও থেমে নেই সীমান্ত রক্ষী ৪২ ব্যাটলিয়ন বর্ডার গার্ড বাংলাদেশ।  অনুসন্ধানে জানাযায়, বর্তমানে সীমান্ত এলাকায় মায়ানমার, ঢাকা, চট্টগ্রাম, কক্সবাজার ও টেকনাফের বিশাল সিন্ডিকেট পাচার কাজ চালিয়ে যাচেছ। এ সিন্ডিকেট বিভিন্ন ব্যক্তিকে ব্যবহার ও ম্যানেজ করে অবাধে মাদক ইয়াবাসহ বিভিন্ন নেশাজাতীয় দ্রব্যে ও ঔষধের ব্যবসা  করা হচ্ছে। মায়ানমারের মংডু সিন্ডিকেট নাসাকা ম্যানেজ করে পিরিকটন, পোস্তার দানা, ইয়াবাসহ বিভিন্ন নেশাজাতীয় দ্রব্যের চালান সরাসরি টেকনাফ শাহপরীর দ্বীপ ঘোলা পাড়া, বাজার পাড়া, জালিয়া পাড়া, নয়াপাড়া, সাবরাং, টেকনাফ মৌলভী পাড়া, নাজির পাড়া, জালিয়া পাড়া, নাইট্যং পাড়া, বরইতলী, বন্দর এলাকা কেরুনতলী, হ্নীলা দমদমিয়া, জাদিমুরা, লেদা, আলী খালী, রঙ্গিখালী, চৌধুরী পাড়া, ফুলের ডেইল, মৌলভী বাজার, হোয়াইক্যং খারাংখালী, ঝিমংখালী, ্মিনাবাজার, উনচিপ্রাং, লম্বাবিল, উলুবনিয়া পয়েন্ট দিয়ে বাংলাদেশী সিন্ডিকেটের হাতে তুলে দেয়। বাংলাদেশ  হতে এরা নিয়ে যায় সুখী বড়ি, ডিপো ইন্জেকশন, এরিস্টোভিট, মাদক সরঞ্জাম আইস, গাঁজা, মরফিয়া ও ফেন্সিডেলের বড় চালান। এ চোরাচালানীরা আদান-প্রদানে সীমান্তরক্ষীকে ফাঁকি, না পারলে টহল ম্যানেজ করে নিয়ে যাওয়া হয় বলে জানা যায়। দেশের বিভিন্ন অঞ্চল থেকে চালান আনা-নেওয়া করছে গুটি কয়েক দালাল। বর্তমানে মায়ানমারের লোকজন সরাসরি বাংলাদেশের বিভিন্ন স্থানে যাওয়া-আসার সুযোগকে কাজে লাগিয়ে দালালদের মাধ্যমে বিভিন্ন পথ ঘাট ম্যানেজ করে ইয়াবা, মাদক ও ঔষধ আনা-নেওয়া করছে। চিহ্নিত কতিপয় ব্যক্তি এ সব পথ ঘাট ম্যানেজ করার দায়িত্ব পালন করে থাকে।  এ ম্যানেজের ফলে অবৈধ মালামার সমূহ সহজে পার পেয়ে যায়। ফলে এভাবে কৌশল পরিবর্তন ও ম্যানেজ করে পাচারকারী চক্র ইয়াবাসহ বিভিন্ন চালান ঢাকা, চট্টগ্রাম, সহ দেশের বিভিন্ন স্থান থেকে আনা-নেওয়া করছে। এরা অনেকেই রাতারাতি আঙ্গুল ফুলে কলা গাছ বনে নিত্য নতুন গাড়ী, বাড়ী সহ আরাম আয়েশে জীবন যাপন করছে। ইয়াবা ও ঔষধ ব্যবসায়ী এবং দালালদের চিহ্নিত করে প্রয়োজনীয় ব্যবস্থা গ্রহন করা না গেলে টেকনাফ সীমান্তে চোরাচালান ও মাদকের আরো ভয়াবহ পরিস্থিতি সৃষ্টি হবে বলে স্থানীয় সচেতন মহল ধারনা করছেন।  এ ব্যাপারে টেকনাফ ৪২ ব্যাটলিয়ন বর্ডার  গার্ড বাংলাদেশ (বিজিবি) র অধিনায়ক লেঃ কর্ণেল মোঃ জাহেদ হাসান জানান, মাদক ও চোরাচালান রোধে সীমান্তে বিজিবির টহল দল জোরদার করা হয়েছে। ২৪ ঘন্টা বিভিন্ন চেকপোষ্টে ও তৎপরতা বৃদ্ধি করা হয়েছে এমনকি ইয়াবা সনাক্ত করণে বিদেশী ডগ স্কোয়াডের প্রশিক্ষণ চলছে। যা শীঘ্রই বিভিন্ন চেক পোষ্টে মোতায়েন করা হবে বলে তিনি জানান।